เพิ่มก่อหนี้งบเหลื่อมปีเป็นแสนบาท
คลังเพิ่มวงเงินก่อหนี้เร่งเบิกจ่ายงบเหลื่อมปีเป็น 1 แสนขึ้นไป ดันเบิกใช้เงินเร็วขึ้น
6 พ.ค. 2559

คลังเพิ่มวงเงินก่อหนี้เร่งเบิกจ่ายงบเหลื่อมปีเป็น 1 แสนขึ้นไป ดันเบิกใช้เงินเร็วขึ้น
น.ส.สุทธิรัตน์ รัตนโชติ รองปลัดกระทรวงการคลัง หัวหน้ากลุ่มภารกิจด้านรายได้ ได้ทำหนังสือถึงหน่วยราชการเรื่องการกันเงินไว้เบิกเหลื่อมปีกรณีมีหนี้ผูกพัน ว่า เดิมระเบียบกำหนดว่าก่อหนี้ผูกพันไว้ก่อนสิ้นปีงบประมาณวงเงินตั้งแต่ 5 หมื่นบาทขึ้นไป แต่ไม่สามารถเบิกจ่ายได้ทันให้สามารถกันเงินไว้เบิกจ่ายเหลื่อมปีได้อีก 6 เดือน นับตั้งแต่สิ้นปีงบประมาณ
อย่างไรก็ตาม กระทรวงการคลังพิจารณาเห็นเพื่อให้ส่วนราชการ รัฐวิสาหกิจ และหน่วยงานอื่นๆ ของรัฐ เร่งเบิกจ่ายเงินเพื่อชาระหนี้แก่ผู้ประกอบการโดยเร็ว และลดภาระในการกันเงินไว้เบิกเหลื่อมปีกรณีมีหนี้ผูกพัน จึงกำหนดเพิ่มวงเงินก่อหนี้จากเดิม 5 หมื่นบาทขึ้นไป เป็น 1 แสนบาทขึ้นไป
สำหรับงบประมาณเหลื่อมปีที่กันไว้เบิกจ่ายปัจจุบันมีจำนวน 3.07 แสนล้านบาท มีการเบิกจ่ายได้ 1.71 แสนล้านบาท หรือ 55.59% สูงขึ้น เมื่อเทียบกับช่วงเดียวกันปีก่อน เนื่องจากรัฐบาลได้พยายามเร่งเบิกจ่ายกระตุ้นเศรษฐกิจ
นอกจากนี้ เมื่อต้นปี 2559 คณะรัฐมนตรี (ครม.) ได้เห็นชอบให้ขยายเวลาการก่อหนี้ผูกพันของงบประมาณเหลื่อมปี 2555-2558 จนถึงสิ้นเดือน มี.ค. 2559 ซึ่งขณะนี้กรมบัญชีกลางอยู่ระหว่างการสำรวจข้อมูลว่ามีการเบิกจ่ายงบประมาณเหลื่อมปีดังกล่าวจำนวนเท่าไร เพื่อรายงานให้ ครม.รับทราบ และมีนโยบายต่อไป
ปัจจุบันกรมบัญชีกลางได้พัฒนาและปรับปรุงระบบ GFMIS ในส่วนของการปฏิบัติการเกี่ยวกับการจัดซื้อจัดจ้างที่มีเงื่อนไขจ่ายล่วงหน้า โดยให้หน่วยงานสามารถบันทึกใบสั่งซื้อสั่งจ่ายผ่าน GFMIS Web Online โดยระบุเงินจ่ายล่วงหน้าได้เช่นเดียวกับการปฏิบัติงานผ่านเครื่อง GFMIS Terminal ซึ่งจะทำให้การเบิกจ่ายภาครัฐรวดเร็วมีประสิทธิภาพส่งผลดีกับเศรษฐกิจมากขึ้น
ภาพประกอบข่าว